Hrvatski jezik (31. ožujka 2020.)

**Drugi sat obrade djela za cjelovito čitanje – Ferenc Molnar: Junaci Pavlove ulice**

ROK ZA IZVRŠAVANJE ZADATKA: petak (3. 4.), do 12 sati

Zadatak i upute za rad:

* Danas nastavljamo sa zadatcima kojima ćemo se posvetiti našem letirnom djelu.
1. Vaš prvi današnji zadatak jest prisjetiti se radnje romana, to jest važnih događaja koji su obilježili djelo. U ovom dokumentu, na sljedećoj stranici, nalazi se *Nastavni listić 1*. U njemu su vam zadani neki događaji, ali ne onim redom kako su se u knjizi dogodili. Zadatak vam je zapisati te događaje u bilježnicu iz lektire, ali tako ih poredate redoslijedom kojim su se stvarno dogodili (od 1. do 6.).
2. Dok ste čitali knjigu, sigurno vam je jedan od mnogih likova posebno prirastao srcu i posebno vam se svidio. U ovom drugom zadatku imate priliku zamisliti da taj lik stvarno postoji pa ćete mu napisati pismo. Što ćete mu sve napisati u pismu?

- Na početku pisma obratit ćete mu se i pozdraviti ga. Predstavit ćete se i reći odakle ste, a zatim mu reći kako ste saznali za njega, tj. gdje ste ga upoznali. U ostatku pisma možete pisati što god mu želite reći: recite mu zašto ste baš njemu odlučili napisati pismo, zašto vam se on toliko svidio, što mislite o njemu i njegovim postupcima u djelu, koje su vam se njegove osobine i postupci posebno svidjeli. Ako je taj lik prošao kroz neke teške trenutke, utješite ga i ohrabrite, ako se pokazao kao jako hrabar, odvažan i odličan prijatelj, pohvalite ga. Budite mu i vi prijatelj, pa makar samo putem pisma, dajte mu neke savjete, možda biste vi u nekim trenutcima drugačije od njega postupili pa mu i to predložite. Naravno, možete i nešto drugo napisati, a što ja nisam ovdje u uputama spomenula. Važno je da se iz vašega pisma vidi da dobro poznajete radnju knjige i njezine likove. Na kraju pisma recite mu i čemu vas je on naučio, jeste li iz njegova ponašanja i vi izvukli nekakvu pouku kojom se možete voditi u svom životu. I, dakako, biste li se i vi voljeli družiti s njim i njegovom „ekipom“ i zašto. Pismo ćete završiti svojim lijepim željama tom liku, pozdravom i potpisom. Pazite da poštujete pravopisna i gramatička pravila dok pišete pismo, kao i njegov oblik (primjer kako početak i kraj pisma trebaju izgledati vidjet ćete u *Nastavnom listiću 2*).

**Zadatak za učenike koji nastavu pohađaju po prilagođenom programu:**

* Vi ćete riješiti 2. zadatak iz ove upute, to jest napisat ćete pismo svom najdražem liku iz knjige.

*Nastavni listić 1* - Događaji u djelu koje trebate poredati redoslijedom kojim su se dogodili u djelu.

Pavlouličani izabiru Janoša Boku za svoga predsjednika.

Tijekom bitke, bolesni Nemeček sruši Ferija Ača.

Nemeček umire i svi su dječaci utučeni zbog njegove smrti.

Feri Ač ukrade Pavlouličanima zastavu.

Na grundu će se graditi nova zgrada.

Pavlouličani odlaze na teritorij Crvenokošuljaša i ostavljaju poruku.

*Nastavni listić 2* - Primjer početka i kraja pisma (Ovo je samo primjer, nemojte ukrasti moje ideje! ☺)

Dragi Nemeček!

Pišem ti ovo pismo jer me se jako dojmio tvoj lik. Upoznao/la sam te u našoj lektiri „Junaci Pavove ulice“. Knjiga o vašem djetinjstvu jako mi se svidjela, a ti si me najviše oduševio od svih likova. Ja sam \_\_\_\_\_\_\_\_\_\_ \_\_\_\_\_\_\_\_\_\_, dolazim iz Tovarnika i pohađam OŠ A. G. Matoš i ovim pismom želim ti dati podršku i reći da si jako dobar dječak.

……………(središnji dio pisma)…………

 Puno prijateljskih pozdrava i lijepih želja šalje ti tvoj novi prijatelj/nova prijateljica \_\_\_\_\_\_\_\_\_\_\_\_\_\_!

Dragi Nemeček,

pišem ti ovo pismo jer me se jako dojmio tvoj lik. Upoznao/la sam te u našoj lektiri „Junaci Pavove ulice“. Knjiga o vašem djetinjstvu jako mi se svidjela, a ti si me najviše oduševio od svih likova. Ja sam \_\_\_\_\_\_\_\_\_\_ \_\_\_\_\_\_\_\_\_\_, dolazim iz Tovarnika i pohađam OŠ A. G. Matoš i ovim pismom želim ti dati podršku i reći da si jako dobar dječak.

……………(središnji dio pisma)…………

 Puno prijateljskih pozdrava i lijepih želja šalje ti tvoj novi prijatelj/nova prijateljica \_\_\_\_\_\_\_\_\_\_\_\_\_\_!